Bjarne Laustsen (S), 2008-12-05:
Det kunne jo være, at der var nogen, der også ville have væltet og afskaffet nogle folketingsmedlemmer, men i dag skal vi nøjes med at beskæftige os med rævene, og det kan selvfølgelig være slemt nok.
Vi har diskuteret det her i mange år, men det har ikke været muligt at skaffe nogle tilfredsstillende forhold for rævene, så nu foreslår vi Socialdemokrater, at vi afskaffer rævefarmene ad fordøren og ikke, som andre gør, med et sejpineri og en trækken i langdrag.
Det er ikke til gavn for rævene, og det er heller ikke til gavn for ræveavlerne, som også ønsker vished omkring deres erhverv.
De vil gerne have klare regler for det, for de har i alt for lang tid måtte leve med dispensationer og ansøgninger og udsættelser af sager, for det var det, der var flertal for herinde i Folketinget.
Den model, som er blevet valgt, nemlig at vi afskaffer ræveproduktionen i Danmark, er for så vidt ganske udmærket.
Det er alle Folketingets partier jo enige om.
Det, der er spørgsmålet, er simpelt hen, hvor lang tid det skal tage, og derfor synes vi, at vi skal bruge den model, som regeringen selv blev presset til eller fandt på i forbindelse med jobklausulerne.
Hvis der så var nogle atypiske forhold, kunne man yde kompensation.
Alle ønsker at få afkortet afviklingstiden, og derfor vil vi under udvalgsarbejdet komme med et ændringsforslag til regeringens forslag, så det kan ske.
Vi vil selvfølgelig stille et konkret ændringsforslag, der handler om at få afkortet tiden.
Vi har jo fået udleveret en stak materiale om alle de ansøgninger, der har ført til, at ministeren har givet en dispensation.
Det er fortroligt materiale, så det kan jeg jo ikke stå og læse op af, men nogle har sendt mig materiale, hvor de skriver, at de har afskrevet deres rævefarm, og at de eksempelvis vil lukke den den 31. december 2010, og det er jo ikke noget særlig stort problem.
Men det ønsker vi nu at gøre.
Der er klart to forhold i det her: De, der både har ræve og mink, har jo mulighed for med det varsel, de får, at ændre produktionen til ren minkproduktion, og de ræveavlere, som kun har den rene ræveproduktion, får så mulighed for at få det afklaret, hvis de har noget at få godskrevet.
Det synes vi er en værdig udgang på en politisk diskussion, der har eksisteret i mere end et tiår herinde i Folketinget.
Vi begrunder vores forslag med, at ræven er et stort og frygtsomt dyr, der er alt for stort til at være i fangenskab, og der er rent faktisk ikke behov for det.
Derfor synes vi, at vi kan afskaffe ræveproduktion.
Vi har altså dyreetiske og dyrevelfærdsmæssige grunde til det, det er ikke et spørgsmål om de avlere, der har haft et lovligt erhverv igennem mange år.
Et forhold, der har været diskuteret de senere dage, og som vi sikkert alle sammen har fået mange mail om, er spørgsmålet om, om rævene skal erstattes med mårhunde, når vi nu får dem sat ud, og det synes vi er en rigtig dårlig idé.
Vi har ikke behov for at få løst et problem for at få skabt et nyt, og derfor synes vi, at der kan være behov for, at vi under udvalgsarbejdet også kigger på, om vi skal lukke det hul, så vi ikke får mårhunde ind i stedet for rævene.
Jeg ved ikke, hvor aktuelt det er, men jeg er bare blevet gjort opmærksom på det, og derfor vil jeg gerne være med til at rejse den diskussion under udvalgsarbejdet.
Så det korte af det lange er, at jeg appellerer til, at når alle Folketingets partier er enige om, at vi skal afskaffe ræveproduktion, så gør vi det nu og her, og så gør vi det værdigt og på en ordentlig måde ad fordøren, som vi siger.
Lad os få det bragt til ophør, det ville ikke bare tjene Folketinget til ære, men vi ved også af de høringssvar, vi har fået, at det faktisk er noget, som ræveavlerne ønsker: Lad os da få vished om vores situation, så vi kan planlægge efter det.
Så jeg håber, at der, når vi er færdige med dagens forhandlinger, kan vise sig et flertal for, at vi bringer afviklingsperioden ned til 1 eller 2 år.
Jeg kan høre, at regeringen vægter samarbejdet med Dansk Folkeparti meget højere end det her forslag om udsættersøerne.
Og hvorfor nu den sammenligning?
Jo, det er, fordi der i sommer kom Metockdommen, og da så vi, at der ingen ende var på, hvad regeringen ville gøre for at få andre lande til at ændre grundlaget for den EU-dom.
Nu har vi så her et område, hvor vi tilsyneladende er enige.
Hvorhenne er den arbejdsiver og den entusiasme, der gør, at regeringen vil sætte sig i førersædet?
I stedet for den tidligere minister, der var en skrap moster, skal vi nu nøjes med en skrap fætter, og det er fint nok for mig, bare man så gør noget ved det.
Ministeren har langt flere muligheder, end vi har, for vi har givet ministeren plads til at få de andre lande i Europa til at forstå, at når det drejer sig om udsætterdyr, skal vi have nogle regler, der sikrer, at de bliver slagtet på nærmeste slagteri.